
Nr. 22/ 374 /22.09.2011


Biroul Permanent

al

Camerei  Deputaţilor

Vă înaintăm, alăturat, raportul asupra Proiectului de Lege privind ratificarea Scrisorii de intenţie semnată de autorităţile române la Bucureşti la 10 martie 2011 şi aprobată prin Decizia Consiliului director al Fondului Monetar Internaţional din 25 martie 2011, trimis comisiei noastre pentru examinare pe fond, cu adresa Biroului Permanent PLx.494 din 5 septembrie 2011.
	PREŞEDINTE,

Maria Eugenia BARNA


Parlamentul  României

Camera Deputaţilor

	Comisia pentru buget, finanţe şi bănci
	
	Bucureşti,    

Nr. 22/ 374/22.09.2011


RAPORT  
asupra  Proiectului de Lege privind ratificarea Scrisorii de intenţie semnată de autorităţile române la Bucureşti la 10 martie 2011 şi aprobată prin Decizia Consiliului director al Fondului Monetar Internaţional din 25 martie 2011
Cu adresa nr. PLx.494 din 5 septembrie 2011, Biroul Permanent,  în temeiul art.95 şi 115 din Regulamentul Camerei Deputaţilor, republicat, a sesizat, în procedură de urgenţă pentru examinare şi avizare în fond Comisia pentru buget, finanţe şi bănci cu  Proiectul de Lege privind ratificarea Scrisorii de intenţie semnată de autorităţile române la Bucureşti la 10 martie 2011 şi aprobată prin Decizia Consiliului director al Fondului Monetar Internaţional din 25 martie 2011.
La întocmirea prezentului raport, în conformitate cu art.97 din Regulamentul Camerei Deputaţilor, Comisia a avut în vedere avizul favorabil al Consiliului Legislativ,  transmis cu adresa nr.724/28.06.2011.
Prezenta propunere legislativă are ca obiect de reglementare   ratificarea Scrisorii de intenţie semnată de autorităţile române la Bucureşti la 10 martie 2011 şi aprobată prin Decizia Consiliului director al Fondului Monetar Internaţional din 25 martie 2011.

Comitetul Executiv al FMI a aprobat pe 4 mai 2009 un Acord Stand-By (ASB) pe 24 de luni, în valoare de 11,443 miliarde de DST (12,95 miliarde Euro), din care s-au efectuat şapte trageri în valoare totală de 10,569 miliarde DST, tranşa a opta (finală) în valoare de 874 milioane DST nemaifiind trasă, întrucât s-a luat decizia de a fi tratată ca şi tranşă de tip preventiv din partea Fondului.  În cadrul scrisorii de intenţie datată 10 martie 2011, autorităţile române au solicitat finalizarea anticipată a acestui acord şi aprobarea simultană a unui nou Acord Stand-By în valoare de 3.090,6 milioane DST (3,5 miliarde Euro). 

Ultima evaluare a ASB şi negocierile pentru ASB următor, acordat pe o perioadă de 24 de luni, au avut în vedere trei aspecte: (i) măsuri de asigurare a îndeplinirii ţintelor fiscale; (ii) stadiul implementării reformelor structurale; şi (iii) asigurarea în continuare a stabilităţii sectorului financiar.

  Noul ASB de tip preventiv cu FMI începe pe 31 martie, odată cu finalizarea celei de-a şaptea evaluări şi anularea actualului ASB. Pentru a asigura un nivel suficient de protecţie financiară împotriva unor şocuri neprevăzute ce ar  putea interveni pe parcursul programului, acesta se bazează pe o asistenţă totală de 5,4 miliarde Euro, cu asistenţă preventivă de la FMI (3,6 miliarde Euro)  şi de la Uniunea Europeană (1,4 miliarde Euro) şi un împrumut de 0,4 miliarde Euro de la Banca Mondială. În plus, pe perioada programului se proiectează un volum de împrumuturi de la BERD, BEI şi IFC majorat cu 1,2 miliarde Euro. 

 Eventuala disponibilizare a sumelor împrumutului nu are influenţe asupra bugetului general consolidat, deoarece tranşele de la FMI se vor trage în contul BNR şi vor fi utilizate în scopul consolidării rezervei valutare.
Proiectul de Lege face parte din categoria legilor ordinare, potrivit art. 76 din Constituţia României, republicată.

La dezbaterile comisiei au participat ca invitaţi în conformitate cu prevederile art.55 din Regulamentul Camerei Deputaţilor, din partea Ministerului Finanţelor Publice, domnul Dan Tudor Lazăr, Secretar de Stat şi şi doamna Boni Cucu, Director General Adjunct.
La lucrările comisiei şi-au înregistrat prezenţa un număr de 31 deputaţi din totalul de 33 membri ai comisiei.
Raportul comisiei a fost votat cu unanimitate de către deputaţii prezenţi la dezbateri.
Camera Deputaţilor este prima Cameră sesizată.
Proiectul de lege, potrivit prevederilor art. 75 din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, cu modificările ulterioare, este de competenţa decizională a Senatului.
În urma dezbaterii  proiectului de Lege privind ratificarea Scrisorii de intenţie semnată de autorităţile române la Bucureşti la 10 martie 2011 şi aprobată prin Decizia Consiliului director al Fondului Monetar Internaţional din 25 martie 2011, în şedinţa din data de 21 septembrie 2011, comisia propune supunerea spre dezbaterea şi adoptarea Plenului Camerei Deputaţilor a proiectului de lege în forma prezentată de Guvern.
	PREŞEDINTE,

Maria Eugenia BARNA
	SECRETAR,

Nicolae BUD


Şef serviciu: Consilier, Gica Roşu

Întocmit: Consilier, Luminiţa Ghiorghiu                                                                          

